Leerder glo deur klasmaat doodgesteek | Maroela Media
Leerder glo deur klasmaat doodgesteek
'n Gr. 8-leerder by 'n skool in Alexandra, Johannesburg, is vermoedelik deur 'n ander leerder buite 'n klaskamer met 'n skerp voorwerp doodgesteek.
Volgens die Gautengse departement van onderwys het die voorval Maandagmiddag by die Pholosho Sekondêre skool plaasgevind.
Die skool se dissiplinêre komitee was na bewering besig om 'n bakleiery tussen drie ander leerders te hanteer toe die slagoffer glo deur sy klasmaat doodgesteek is.
"Nooddienste is na die toneel ontbied, maar die leerder was by hul aankoms reeds dood," het Steve Mabona, woordvoerder van die departement, gesê.
Die polisie was op die toneel en ondersoek die omstandighede rondom die voorval.
Dit is nog nie duidelik of 'n verdagte al in verband met die leerder se moord in hegtenis geneem is nie.
Panyaza Lesufi, Gautengse LUR vir onderwys, het intussen die grusame voorval ten sterkste veroordeel.
"Dit is onaanvaarbaar dat dié gewelddadige gedrag tot die dood van 'n leerder gelei het, veral vermoedelik aan die hand van een van sy klasmaats. Die skool se beheerliggaam moet die voorval ondersoek en die nodige dissiplinêre stappe teen die oortreder doen," het Lesufi gesê.
"'n Span kundiges sal die familie, skool en leerders wat deur die voorval geraak is, bystaan in hierdie tyd."
Lesufi het sy innige meegevoel aan die oorledene se familie betuig en sal na verwagting Dinsdag die skool en die familie besoek.
Departement van onderwys Johannesburg Panyaza Lesufi
Buurman vas vir kleuter se dood
Gewoonlik het die polisie die skole deursoek vir dwelms ens maar lyk my dit word ook nie meer gedoen nie. Ai die kinders wat so wreed is. Geen respek vir die medemens meer nie.
Leer by die grootmense. Dink mos om dood te maak is die oplossing.
Dis omdat die brats nie meer maniere in gevoeter word nie
Ja Lesufi, die wiele van jou bus is besig om af te val
Dis omdat die departement van onderwys te besig is met intergrasie dat hulle nie die kinders met probleme plaas by spesiale skole wat opgelei is om hierdie tiepe gedrag in kinders te hanteer nie. Hierdie is nie net boelies nie. Maar geweldadige kinders wat uit hulle pad gaan om ander kinders seer te maak. Hoekom kan die departement my veiligheid van my kind nie verseker nie… Dis belaglik dat kriminele kinders nie kan onder beheer in ons skole kry nie. Dis hartseer dat enige kind met sy lewe moet betaal, net oor die departement nie gepla is oor "WIE, WAT… Lees meer »